|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. liepos 16 d. |
| sprendimu Nr. T1-242 |

**KLAIPĖDOS MIESTO SMULKIOJO IR VIDUTINIO VERSLO TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto smulkiojo ir vidutinio verslo tarybos nuostatai (toliau – Nuostatai) reglamentuoja Klaipėdos miesto smulkiojo ir vidutinio verslo tarybos (toliau – SVVT) veiklos tikslus, funkcijas, teises ir pareigas, sudėtį ir darbo organizavimo tvarką.
2. SVVT yra visuomeninė patariančioji institucija, kuri sudaroma prie Klaipėdos miesto savivaldybės tarybos (toliau – Savivaldybės taryba) jos kadencijos laikotarpiui siekiant užtikrinti visuomenės narių dalyvavimą Klaipėdos miesto smulkiojo ir vidutinio verslo (toliau – SVV) plėtros, SVV aplinkos gerinimo ir verslumo skatinimo procesuose.
3. SVVT savo veikloje vadovaujasi Lietuvos Respublikos Konstitucija, Lietuvos Respublikos smulkiojo ir vidutinio verslo plėtros ir kitais įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais bei šiais Nuostatais.
4. SVVT išvados ir pasiūlymai yra rekomendacinio pobūdžio. Jie teikiami Savivaldybės tarybai ir Klaipėdos miesto savivaldybės administracijos (toliau – Savivaldybės administracija) SVV sritį kuruojantiems struktūriniams padaliniams.
5. Šie Nuostatai tvirtinami ir keičiami Savivaldybės tarybos sprendimu.

**II SKYRIUS**

**SVVT VEIKLOS TIKSLAI IR FUNKCIJOS**

1. SVVT veiklos tikslai:

6.1. skatinti SVV plėtrą, SVV verslo aplinkos gerinimą ir verslumą Klaipėdos mieste;

6.2. užtikrinti SVV atstovų ir juos atstovaujančių SVV Asociacijų, Savivaldybės institucijų ir įstaigų, verslo informacinių centrų (toliau – VIC) bei ekonominių plėtros agentūrų (toliau – Agentūra) bendradarbiavimą.

7. SVVT funkcijos:

7.1. nagrinėja SVV plėtros, SVV aplinkos gerinimo bei verslumo skatinimo Klaipėdos mieste klausimus;

7.2. teikia motyvuotus pasiūlymus Savivaldybės tarybai, jos komitetams ar komisijoms dėl teisės aktų projektų, susijusių su SVV plėtra, SVV aplinkos gerinimu ir verslumo skatinimu Klaipėdos mieste, parengimo ir (ar) pakeitimo, įskaitant ilgalaikį Savivaldybės strateginį plėtros planą ir Savivaldybės strateginį veiklos planą;

7.3. teikia motyvuotus pasiūlymus Savivaldybės tarybai, jos komitetams ar komisijoms, Savivaldybės administracijos struktūriniams padaliniams dėl SVV plėtros, SVV aplinkos gerinimo ir verslumo skatinimo krypčių;

7.4. teikia motyvuotus pasiūlymus Savivaldybės administracijai dėl SVV plėtros, SVV aplinkos gerinimo ir verslumo skatinimo įgyvendinimo priemonių ir projektų finansavimo;

7.5. informuoja visuomenę apie savo veiklą, organizuoja diskusijas SVV plėtros, SVV aplinkos gerinimo ir verslumo skatinimo klausimais;

7.6. vykdo kitą Lietuvos Respublikos teisės aktams ir šiems Nuostatams neprieštaraujančią bei šiuose Nuostatuose numatytus tikslus atitinkančią veiklą.

**III SKYRIUS**

**SVVT TEISĖS IR PAREIGOS**

8. SVVT turi šias teises:

8.1. nustatyta tvarka gauti iš Savivaldybės administracijos struktūrinių padalinių, kitų įstaigų bei organizacijų informaciją bei dokumentus, kurios reikia jos funkcijoms atlikti;

8.2. kviesti į posėdžius Savivaldybės tarybos narius, Savivaldybės administracijos tarnautojus, savivaldybės įstaigų ir kitų institucijų atstovus, nepriklausomus ekspertus, patarėjus, mokslo bei kitus suinteresuotus visuomenės atstovus ar jų grupes sprendžiant SVV plėtros, jos aplinkos gerinimo ir verslumo skatinimo klausimus;

8.3. deleguoti savo narius į sudaromas darbo grupes ar komisijas, į kurias šie nariai kviečiami;

8.4. siūlyti Savivaldybės administracijai sudaryti darbo grupes ir ekspertų komisijas dokumentų projektams rengti ir (ar) vertinimui atlikti bei kitoms SVV problemoms nagrinėti;

8.5. sudaryti darbo grupes iš savo narių ir (ar) pakviestų specialistų konkretiems SVV plėtros, jos aplinkos gerinimo ir verslumo skatinimo klausimams spręsti ir siūlymams rengti;

8.6. stebėtojo teise dalyvauti Savivaldybės tarybos, komitetų, komisijų ir darbo grupių posėdžiuose;

8.7. Savivaldybės tarybai pavedus, atstovauti Savivaldybei kitose Lietuvos ir užsienio įstaigose, organizacijose savo kompetencijos klausimais.

9. SVVT pirmininkas iki einamųjų metų balandžio 1 d. Savivaldybės interneto svetainėje paskelbia SVVT veiklos ataskaitą ir, Savivaldybės tarybai ar merui pareikalavus, pristato ją Savivaldybės tarybai.

**IV SKYRIUS**

**SVVT SUDĖTIS IR DARBO ORGANIZAVIMAS**

10. SVVT iš 15 narių Savivaldybės tarybos kadencijos laikotarpiui tvirtina Savivaldybės taryba, o personalinę sudėtį – Savivaldybės administracijos direktorius.

11. SVVT įgaliojimai baigiasi, kai naujai išrinkta Savivaldybės taryba paveda Savivaldybės administracijos direktoriui patvirtinti personalinę naujos sudėties SVVT.

12. SVVT sudaro:

12.1. Savivaldybės mero vienas deleguotas atstovas;

12.2. Savivaldybės tarybos Miesto plėtros ir strateginio planavimo komiteto (toliau – MPSP komitetas) vienas deleguotas atstovas;

12.3. Savivaldybės tarybos Finansų ir ekonomikos komiteto (toliau – FE komitetas) vienas deleguotas atstovas;

12.4. Savivaldybės administracijos direktoriaus trys deleguoti atstovai;

12.5. VšĮ „Investuok Lietuvoje“ vienas deleguotas atstovas;

12.6. VšĮ „Versli Lietuva“ vienas deleguotas atstovas;

12.7. VšĮ „Klaipėda ID“ vienas deleguotas atstovas;

12.8. SVV asociacijų (toliau – Asociacijos), kurių ne mažiau kaip 2/3 narių yra SVV subjektai ir kurios atstovauja Klaipėdos SVV interesams, šeši deleguoti atstovai.

13. SVVT sudarymą inicijuoja ir organizuoja Savivaldybės administracijos Investicijų ir ekonomikos departamento Tarptautinių ryšių ir ekonominės plėtros skyrius (toliau – TREP skyrius):

13.1. raštu tiesiogiai kreipiasi į šių Nuostatų 12.1–12.7 punktuose išvardintas institucijas dėl atstovų delegavimo;

13.2. vadovaujantis Asociacijos delegatų rinkimų į SVVT narius organizavimo tvarkos aprašu, patvirtintu Savivaldybės administracijos direktoriaus, Savivaldybės interneto svetainėje [www.klaipeda.lt](http://www.klaipeda.lt) ir vietinėje spaudoje viešai paskelbia apie šių Nuostatų 12.8 punkte išvardintų Asociacijų delegatų į SVVT narius kandidatų konkursą, kuriame nurodo Asociacijų delegatų rinkimų organizavimo terminus ir tvarką. Asociacijos gali deleguoti ne daugiau kaip po vieną kandidatą iš kiekvienos;

13.3. pasibaigus paraiškų teikimo terminui, bet ne vėliau kaip per 15 darbo dienų su visais Asociacijų pasiūlytais kandidatais organizuoja susirinkimą dėl Asociacijų delegatų rinkimų, kuris yra protokoluojamas. Susirinkimo metu Asociacijų pasiūlyti kandidatai paprasta balsų dauguma išsirenka 6 atstovus, kurie atstovaus jų interesams SVVT. Rinkimai organizuojami nepriklausomai nuo į susirinkimą atvykusių Asociacijų kandidatų skaičiaus;

13.4. prieš pradedant darbą SVVT su kiekvienu jos nariu organizuoja konfidencialumo pasižadėjimo ir nešališkumo deklaracijos pasirašymą. Minėti dokumentai saugomi TREP skyriuje;

13.5. inicijuoja Savivaldybės administracijos direktoriaus įsakymo pakeitimą dėl personalinės SVVT sudėties, jeigu pagal šių Nuostatų 29 punktą pasibaigia SVVT nario įgaliojimai. Tokiu atveju jį delegavusi institucija arba Asociacijos turi teisę deleguoti kitą asmenį likusiam SVVT kadencijos laikotarpiui.

14. Pirmąjį naujos kadencijos SVVT posėdį organizuoja TREP skyrius ne vėliau kaip per 2 mėnesius nuo personalinės SVVT sudarymo dienos.

15. SVVT per pirmąjį posėdį iš savo narių renka pirmininką ir pirmininko pavaduotoją.

16. SVVT pirmininkas:

16.1. organizuoja SVVT darbą, atsako už jos veiklą;

16.2. kontroliuoja SVVT funkcijų atlikimą;

16.3. šaukia SVVT posėdžius, nustato jų vietą, laiką, darbotvarkes, pirmininkauja posėdžiams. Jam nesant, posėdžiams pirmininkauja SVVT pirmininko pavaduotojas;

16.4. pasirašo SVVT posėdžių protokolus, kitus būtinus dokumentus, susijusius su SVVT veikla;

16.5. esant poreikiui duoda pavedimus kitiems SVVT nariams;

16.6. atstovauja SVVT viešojo administravimo institucijose, įstaigose visais su jos veikla susijusiais klausimais.

17. SVVT posėdžiai šaukiami esant poreikiui, bet ne rečiau kaip kartą per ketvirtį. SVVT posėdžio darbotvarkė ir siūlomų nagrinėti klausimų medžiaga nariams pateikiama ne vėliau kaip prieš 5 kalendorines dienas iki posėdžio.

18. SVVT posėdžių darbą organizuoja, techniškai aptarnauja ir rengia protokolus TREP skyriaus vyr. specialistas.

19. Kiekvienas SVVT narys turi teisę siūlyti klausimus posėdžiui, apie tai informuodamas pirmininką ne vėliau kaip prieš 5 darbo dienas iki numatytos posėdžio dienos.

20. Esant būtinybei SVVT posėdžių darbotvarkės klausimus gali inicijuoti Savivaldybės meras, Savivaldybės taryba, atitinkami Savivaldybės administracijos struktūriniai padaliniai ir kitos suinteresuotos institucijos.

21. SVVT posėdžiai yra atviri, išskyrus tuos, kuriuose yra sprendžiami klausimai dėl SVV priemonių ir (ar) projektų dalinio finansavimo ir dėl to kitiems posėdyje dalyvaujantiems asmenims gali būti atskleista projekto vertintojų tapatybė. Tokiu atveju organizuojami uždari posėdžiai.

22. SVVT posėdis laikomas teisėtu, jeigu jame dalyvauja ne mažiau kaip pusė SVVT narių.

23. SVVT sprendimus priima posėdyje dalyvaujančių narių balsų dauguma. Jeigu balsai pasiskirsto po lygiai, lemia SVVT pirmininko (jo nesant – SVVT pirmininko pavaduotojo) balsas.

24. Visi SVVT posėdžio dalyviai pasirašo posėdžio dalyvių sąraše.

25. SVVT sprendimai įforminami SVVT posėdžio protokolais. Protokolas turi būti parengtas ne vėliau kaip per 5 darbo dienas po posėdžio. Protokolus pasirašo SVVT pirmininkas, jo nesant – SVVT pirmininko pavaduotojas, ir posėdžio sekretorius. Pasirašyto SVVT protokolo kopijos ne vėliau kaip per 3 darbo dienas nuo protokolo pasirašymo dienos siunčiamos (pateikiamos) SVVT nariams, o esant poreikiui ir Savivaldybės merui, Savivaldybės tarybos sekretoriatui ir kitoms suinteresuotoms institucijoms.

26. Tais atvejais, kai reikalingas operatyvus SVVT sprendimo projekto parengimas, bet nėra galimybių surengti posėdį, SVVT narių apklausa gali būti atliekama elektroniniu būdu. SVVT nariai savo nuomonę sprendžiamu klausimu pateikia elektroniniu paštu SVVT pirmininkui.

27. SVVT veiklos planai, teikiamos ataskaitos, informacija apie įvyksiančius ir jau įvykusius posėdžius bei posėdžių protokolai privalo būti viešinami ir prieinami oficialioje savivaldybės interneto svetainėje [www.klaipeda.lt](http://www.klaipeda.lt).

28. SVVT dirba pagal kasmet sudaromą ir tvirtinamą (protokoliniu sprendimu) veiklos planą.

29. SVVT nario įgaliojimai pasibaigia:

29.1. jeigu nutrūksta darbo (tarnybiniai) santykiai su jo atstovaujama įstaiga ar organizacija;

29.2. SVVT nariui atsistatydinus savo noru, rašytiniu prašymu;

29.3. SVVT narį atšaukus jį delegavusios institucijos iniciatyva.

30. SVVT narys, be pateisinamos priežasties nedalyvavęs 3 posėdžiuose ar pažeidęs konfidencialumo pasižadėjimo ir (ar) nešališkumo deklaracijos reikalavimus, SVVT siūlymu Savivaldybės administracijos direktoriaus sprendimu gali būti šalinamas iš SVVT. Pateisinama priežastimi laikomi tokie atvejai: nedarbingumas, komandiruotė, darbo (tarnybinių) užduočių vykdymas. Naują kandidatūrą likusiam SVVT kadencijos laikotarpiui siūlo ta institucija ar Asociacija, kuriai atstovavo atstatydintas narys.

31. SVVT nario kadencijų skaičius neribojamas.

**V SKYRIUS**

 **BAIGIAMOSIOS NUOSTATOS**

32. SVVT nariai savo pareigas atlieka visuomeniniais pagrindais.

33. SVVT nariai už savo veiklą atsako pagal Lietuvos Respublikos įstatymus.

34. SVVT veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_